CELEX: 62022TN0233
Language: ga
Date: 2022-04-28 00:00:00
Title: Cás T-233/22: Caingean arna tabhairt an 28 Aibreán 2022 – Islentyeva v an Chomhairle

20.6.2022   
            
            
               GA
            
            
               Iris Oifigiúil an Aontais Eorpaigh
            
            
               C 237/68
            
         
      Caingean arna tabhairt an 28 Aibreán 2022 – Islentyeva v an Chomhairle
      (Cás T-233/22)
      (2022/C 237/91)
      Teanga an cháis: an Fhraincis
      
         Páirtithe
      
      
         Iarratasóir: Ekaterina Islentyeva (Strassen, Lucsamburg) (ionadaí: F. Moyse, Dlíodóir)
      
         Cosantóir: Comhairle an Aontais Eorpaigh
      
         An t-ordú atá á lorg
      
      Iarann an t-iarratasóir ar an gCúirt Ghinearálta:
      
                  —
               
               
                  inghlacthacht na caingne le haghaidh neamhniú seo a tionscnaíodh ar bhonn Airteagal 263 den Chonradh ar Fheidhmiú an Aontais Eorpaigh a dhearbhú;
               
            
                  —
               
               
                  maidir leis an tsubstaint, Cinneadh (CBES) 2022/335 (IO L. 57) an 28 Feabhra 2022 lena leasaítear Cinneadh 2014/512/CBES ón gComhairle an 31 Iúil 2014 a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine (IO L 229an 31 Iúil 2014, lch. 13) agus, ar an taobh eile, Rialachán (AE) 2022/334 ón gComhairle [IO L 57/1] an 28 Feabhra 2022 lena leasaítear Rialachán Uimh. 833/2014 ón gComhairle a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine a chur ar neamhní;
               
            
                  —
               
               
                  mar mhalairt air sin, forálacha ábhartha na ngníomhartha atá faoi chonspóid a chur ar neamhní;
               
            
                  —
               
               
                  dá bhrí sin, ceart Ekaterina Islentyeva chun a ceadúnas píolóta príobháideach a úsáid agus éirí de thalamh, eitilt anonn agus tuirlingt i gcríoch an Aontais Eorpaigh a aithint;
               
            
                  —
               
               
                  in aon chás, a ordú don Chomhairle na costais a íoc.
               
            
         Saincheisteanna dlí agus príomhargóintí
      
      Mar thaca leis an gcaingean, maíonn an t-iarratasóir cúig shaincheist dlí.
      
                  1.
               
               
                  An chéad saincheist dlí lena n-éilítear sárú ar an oibleagáid cúiseanna a lua dá bhforáiltear sa dara fomhír d’Airteagal 296 CFAE agus in Airteagal 41 de Chairt um Chearta Bunúsacha an Aontais Eorpaigh. Áitíonn an t-iarratasóir i ndáil leis sin, sa chás seo, nach léiríonn na gníomhartha atá faoi chonspóid go soiléir agus go haonfhoirmeach réasúnaíocht na hinstitiúide, údar an ghnímh, rud nach gceadaíonn dó fírinnithe an bhirt a glacadh agus a chuireann cosc ar an gcúirt inniúil as a ceart chun athbhreithniú a dhéanamh a fheidhmiú.
               
            
                  2.
               
               
                  An dara saincheist dlí lena n-éilítear sárú ar phrionsabal na comhréireachta. Maíonn an t-iarratasóir go bhfuil na bearta sriantacha a chuireann cosc ar aon saoránach Eorpach ar náisiúnach de chuid na Rúise é a cheadúnas píolóta eitleán príobháideach a úsáid díréireach agus nach bhfuil aon ghá leo i bhfianaise na gcuspóirí atá á saothrú.
               
            
                  3.
               
               
                  An tríú saincheist dlí lena n-éilítear sárú ar Airteagail 2, 3 agus 21 CAE. Measann an t-iarratasóir nach bhfuil na bearta sriantacha arna nglacadh ag luí le luachanna an smachta reachta agus le prionsabal an neamh-idirdhealaithe.
               
            
                  4.
               
               
                  An ceathrú saincheist dlí lena n-éilítear sárú ar Airteagail 20 agus 21 de Chairt um Chearta Bunúsacha agus ar Airteagal 18 CFAE. Measann an t-iarratasóir, a bhfuil dénáisiúntacht Rúiseach agus Lucsamburgach aici, go bhfuil sí ina hábhar idirdhealaithe sa mhéid go gcaitear go héagsúil léi, ar thaobh amháin, ó shaoránaigh Eorpacha eile a leanann de leas a bhaint as an gceart chun a gceadúnas píolóta a úsáid agus, ar an taobh eile, caitear léi mar an gcéanna le gach saoránach de chuid na Rúise in ainneoin go bhfuil sí i gcúinsí eile.
               
            
                  5.
               
               
                  An cúigiú saincheist dlí lena n-éilítear sárú ar Airteagal 45 de Chairt um Chearta Bunúsacha. Áitíonn an t-iarratasóir go gcuireann na bearta sriantacha a bhfuil sí faoina réir cosc uirthi leas a bhaint as saorghluaiseacht daoine sa mhéid go gcuirtear cosc uirthi eitilt thar chríoch na Fraince, na Gearmáine nó fiú na Beilge.